25.7.2022.
LV
Eiropas Savienības Oficiālais Vēstnesis
L 196/5
(22)
Regulas (ES) 2019/2088 2. panta 17. punktā ilgtspējīgs ieguldījums ir definēts kā ieguldījums saimnieciskā darbībā, kas veicina vidiska vai sociāla mērķa sasniegšanu, vai ieguldījums cilvēkkapitālā vai ekonomiski vai sociāli nelabvēlīgās kopienās, ar noteikumu, ka šādi ieguldījumi nenodara būtisku kaitējumu neviena no minēto mērķu sasniegšanai un ka ieguldījumu saņēmējas sabiedrības īsteno labas pārvaldības praksi.
Princips “nenodari būtisku kaitējumu” ir īpaši svarīgs finanšu produktiem, kuru mērķis ir ilgtspējīgs ieguldījums, jo šā principa ievērošana ir nepieciešamais kritērijs, lai novērtētu, vai ar ieguldījumu tiek sasniegts ilgtspējīga ieguldījuma mērķis.
Tomēr minētais princips ir būtisks arī finanšu produktiem, kas veicina vides vai sociālos raksturlielumus, ja minētie finanšu produkti veic ilgtspējīgus ieguldījumus, jo finanšu tirgus dalībniekiem būtu jāatklāj veikto ilgtspējīgo ieguldījumu proporcionālais daudzums.
Tādējādi finanšu tirgus dalībniekiem, kas dara pieejamus vai nu finanšu produktus, kas veicina vides vai sociālos raksturlielumus un kas daļēji veic ilgtspējīgus ieguldījumus, vai finanšu produktus, kuru mērķis ir ilgtspējīgs ieguldījums, būtu jāsniedz informācija par principu “nenodari būtisku kaitējumu”.
Princips “nenodari būtisku kaitējumu” ir saistīts ar informācijas atklāšanu par ieguldījumu lēmumu svarīgāko negatīvo ietekmi uz ilgtspējas faktoriem.
Šā iemesla dēļ atklātajā finanšu produkta informācijā par principu “nenodari būtisku kaitējumu” būtu jāpaskaidro, kā ir ņemti vērā negatīvās ietekmes rādītāji.
Turklāt, tā kā minētā informācijas atklāšana ir cieši saistīta ar Eiropas Parlamenta un Padomes Regulu (ES) 2020/852 (4), ir lietderīgi pieprasīt papildu informāciju par ieguldījumu saskaņošanu ar minētajā regulā noteiktajiem minimuma aizsargpasākumiem.
(23)
Lai individuālie ieguldītāji varētu labāk izprast piedāvātās ieguldījumu stratēģijas, finanšu tirgus dalībniekiem būtu jāizmanto tīmekļa vietnē atklātā informācija, kas saistīta ar ilgtspēju, lai plašāk izvērstu informāciju par tematiem, kas kodolīgi atklāti dokumentos pirms līguma noslēgšanas, un lai sniegtu papildu informāciju, kas ir būtiska šiem individuālajiem ieguldītājiem.
Pirms līguma noslēgšanas finanšu tirgus dalībniekiem būtu jāinformē individuālie ieguldītāji par to, ka tīmekļa vietnē var atrast sīkāku informāciju par konkrēto produktu, un jāsniedz viņiem hipersaite uz šo informāciju.
(24)
Tīmekļa vietnē atklātajā informācijā par produktu būtu jāsniedz papildu informācija par ieguldījumu stratēģiju, kas izmantota attiecīgajam finanšu produktam, tostarp par ieguldījumu saņēmēju sabiedrību labas pārvaldības novērtēšanas politiku un metodoloģijām, ko izmanto, lai izmērītu, vai finanšu produkts atbilst vides vai sociālajiem raksturlielumiem vai arī – vai tas sasniedz ilgtspējīgu ieguldījumu mērķus.
Turklāt finanšu tirgus dalībniekiem savā tīmekļa vietnē būtu jāpublicē skaidrs, kodolīgs un saprotams kopsavilkums par informāciju, kas sniegta periodiskajos ziņojumos.
(25)
Attiecībā uz Regulas (ES) 2019/2088 11. pantā prasītās periodiskās informācijas atklāšanas saturu finanšu tirgus dalībniekiem būtu jāatklāj standartizētu un salīdzināmu kvantitatīvu un kvalitatīvu rādītāju minimuma kopums, kas parāda, kā katrs finanšu produkts atbilst vides vai sociālajiem raksturlielumiem, kurus tas veicina, vai ilgtspējīga ieguldījuma mērķim, kuru tas cenšas sasniegt.
Minētajiem rādītājiem vajadzētu būt nozīmīgiem finanšu produkta uzbūvei un ieguldījumu stratēģijai, kā aprakstīts finanšu produkta informācijā pirms līguma noslēgšanas.
Jo īpaši, lai nodrošinātu konsekvenci starp informācijas atklāšanu pirms līguma noslēgšanas un periodisku informācijas atklāšanu, finanšu tirgus dalībniekiem savā periodiski atklājamajā informācijā būtu jāziņo par konkrētajiem ilgtspējas rādītājiem, kas minēti informācijā pirms līguma noslēgšanas un kurus izmanto, lai izmērītu, kā tiek panākta atbilstība vides vai sociālajiem raksturlielumiem vai tiek sasniegts ilgtspējīgu ieguldījumu mērķis.
(26)
Ir jānodrošina, lai individuālajiem ieguldītājiem būtu skaidrs pārskats par finanšu produkta ieguldījumiem.
Tāpēc finanšu tirgus dalībniekiem Regulas (ES) 2019/2088 11. pantā noteiktajos periodiskajos ziņojumos būtu jāsniedz informācija par finanšu produkta piecpadsmit lielāko ieguldījumu ietekmi.
Minētie lielākie ieguldījumi būtu jāatlasa, pamatojoties uz ieguldījumiem, kas periodiskā ziņojuma aptvertajā periodā veido ieguldījumu lielāko proporcionālo daudzumu un ko aprēķina atbilstošos intervālos, lai tie būtu reprezentatīvi attiecībā uz minēto atsauces periodu.
Tomēr, ja mazāk nekā piecpadsmit ieguldījumi veido pusi no finanšu produkta ieguldījumiem, finanšu tirgus dalībniekiem būtu jāsniedz informācija tikai par šiem ieguldījumiem.
Turklāt, lai nodrošinātu pienācīgu salīdzināmību laika gaitā, finanšu tirgus dalībniekiem būtu jāsniedz vēsturisks savu periodisko ziņojumu salīdzinājums pa gadiem par vismaz pieciem iepriekšējiem periodiem ar noteikumu, ka par šiem periodiem ir pieejami periodiski ziņojumi.
(4) Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar ko groza Regulu (ES) 2019/2088 (OV L 198, 22.6.2020., 13. lpp.).